ΓΡΑΠΤΗ ΕΡΩΤΗΣΗ E-0663/98 υποβολή: Undine-Uta Bloch von Blottnitz (V) προς την Επιτροπή (10 Μαρτίου 1998)

Θέμα: Πυρηνικά απόβλητα στο Dounreay - Αξιοπιστία των επιθεωρήσεων ασφαλείας

Απαντώντας στη γραπτή μου ερώτηση Ρ-3167/96 ((ΕΕ C 83 της 14.03.1997, σελ. 124. )), η Επιτροπή εκθέτει το ιστορικό της προειδοποίησης που απηύθυνε στους υπεύθυνους της εγκατάστασης επανεπεξεργασίας αποβλήτων του Dounreay λόγω ελλιπούς λογιστικής απογραφής ραδιενεργών υλικών. Η Επιτροπή αναφέρει ότι μόνο το 1995 επενδύθηκαν από πλευράς επιθεωρήσεων ασφαλείας στο Dounreay συνολικά 619 ανθρωποημέρες. Εκτός από τις παραβιάσεις στον τομέα της απογραφής των υλικών, για τις οποίες απεστάλη επίσης προειδοποίηση, «δεν διαπιστώθηκαν προβλήματα ασφαλείας στις εγκαταστάσεις του Dounreay», καταλήγει η Επιτροπή.

Δεδομένου ότι πρόσφατα η εφημερίδα του Λονδίνου «Guardian» αποκάλυψε την ύπαρξη δεύτερου φρέατος στις εγκαταστάσεις του Dounreay, όπου φαίνεται ότι έχουν ενταφιασθεί παράλληλα με άλλα απόβλητα τουλάχιστον 40 χλγρ. ουράνιο, πλουτώνιο και νάτριο, δημιουργούνται σοβαρές αμφιβολίες για τη λειτουργικότητα των ελέγχων ασφαλείας.

1. Πώς εξηγεί η Επιτροπή το γεγονός ότι, παρά τους πολυάριθμους ελέγχους που διεξήγαγε στο Dounreay, δεν αντιλήφθηκε ότι ραδιενεργά υλικά αποθηκεύονται σε ένα δεύτερο φρέαρ στις εγκαταστάσεις του Dounreay;

2. Πώς κρίνει η Επιτροπή την αξιοπιστία των επιθεωρήσεών της, όταν της διαφεύγει η ύπαρξη ενός τέτοιου χώρου εναπόθεσης αποβλήτων;

3. Δεν αντιλήφθηκε η Επιτροπή κατά τους ελέγχους της την έλλειψη τόσο μεγάλων ποσοτήτων πλουτωνίου και ουρανίου, όσο αυτές που φαίνεται ότι σήμερα βρίσκονται στο δεύτερο φρέαρ;

4. Ποιες αλλαγές προτίθεται η Επιτροπή να επιφέρει στους ελεγκτικούς μηχανισμούς της ώστε στο μέλλον να αποφεύγονται τέτοιες ανεπάρκειες;

Απάντηση του κ.Παπουτσή εξ ονόματος της Επιτροπής (5 Μαΐου 1998)

Η Επιτροπή θα επιθυμούσε να ενημερώσει το Αξιότιμο Μέλος ότι ορισμένες από τις αναφορές του τύπου αποκλίνουν από την πραγματικότητα (βλέπε επίσης την απάντηση στη γραπτή ερώτηση του Αξιότιμου Μέλους αριθ.P-0661/98 ((ΕΕ C 310, της 9.10.1998, σελ. 113. ))). Το «άγνωστο φρέαρ» που αναφέρεται στον τύπο είναι μια περιοχή διάθεσης καλούμενη «ενδιάμεσος χώρος αποθήκευσης στερεών αποβλήτων». Η εγκατάσταση του Dounreay υπάγεται στο καθεστώς διασφαλίσεων Ευρατόμ από την προσχώρηση του Ηνωμένου Βασιλείου στην Κοινότητα. Σύμφωνα με τον κανονισμό (Ευρατόμ) αριθ. 3227/76 της Επιτροπής της 19ης Οκτωβρίου 1976 περί εφαρμογής των διατάξεων για τον έλεγχο διασφαλίσεως της Ευρατόμ ((ΕΕ L 363 της 31.12.1976. )), ο φορέας εκμετάλλευσης έχει ενημερώσει την Επιτροπή σχετικά με τα βασικά τεχνικά χαρακτηριστικά της ανωτέρω εγκατάστασης καθώς και με τις τυχόν αλλαγές που έχει επιφέρει. Επιπλέον, η Επιτροπή λαμβάνει από τον φορέα εκμετάλλευσης όλες τις απαιτούμενες πληροφορίες για την εκτέλεση των δραστηριοτήτων επαλήθευσης από πλευράς διασφαλίσεων που προβλέπονται από τη συνθήκη Ευρατόμ, συμπεριλαμβανομένων των ροών και απογραφών. Εφόσον υπάρχουν διαθέσιμοι πόροι, η Επιτροπή θα εξακολουθήσει να εκτελεί συνεχείς επιθεωρήσεις στην τοποθεσία Dounreay, οι οποίες αφορούν επίσης την εν λόγω εγκατάσταση.

Συνεπώς η Επιτροπή δεν έχει αντιληφθεί ούτε ανεπάρκειές της όσον αφορά τους ελέγχους διασφαλίσεων ούτε απορρίψεις υλικών που εμπίπτουν στο καθεστώς διασφαλίσεων στην τοποθεσία Dounreay.